
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 12 aprilie 2011

PL-x 162/2011


AVIZ

asupra

proiectului de Lege pentru aprobarea Ordonanţei de urgenţă a Guvernului nr.22/2011 privind reglementarea unor măsuri fiscale pentru unele livrări de bunuri şi prestări de servicii efectuate de compania Naţională “Romtehnica” – S.A. către Ministerul Apărării Naţionale în anul 2011
În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.22/2011 privind reglementarea unor măsuri fiscale pentru unele livrări de bunuri şi prestări de servicii efectuate de compania Naţională “Romtehnica” – S.A. către Ministerul Apărării Naţionale în anul 2011, trimis cu adresa nr. PL-x 162 din 4 aprilie 2011, înregistrat cu nr.31/273 din 5 aprilie 2011.
Proiectul de lege a fost adoptat de Senat în şedinţa din 28 martie 2011, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare. 
Proiectul de lege are ca obiect de reglementare aprobarea Ordonanţei de urgenţă a Guvernului nr.22/2011 privind reglementarea unor măsuri fiscale pentru unele livrări de bunuri şi prestări de servicii efectuate de compania Naţională “Romtehnica” – S.A. către Ministerul Apărării Naţionale în anul 2011. Ordonanţa de urgenţă reglementează prorogarea termenului de 31 august 2011 la data de 31 august 2012 pentru exigibilitatea taxei pe valoarea adăugata în cazul livrărilor de bunuri/prestărilor de servicii efectuate către Ministerul Apărării Naţionale de către Compania Naţională „Romtehnica" - SA., care intervine la data încasării de către Romtehnica a contravalorii integrale a bunurilor livrate/serviciilor prestate şi a taxei aferente acestora, prin derogare de la prevederile Codului fiscal. Derogarea se aplică pentru livrările de bunuri, prestările de servicii şi donaţiile efectuate până la 31 decembrie 2009, 2010, 2011.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 12 aprilie 2011.

Membrii Comisiei au examinat proiectul de lege supus avizării, expunerea de motive şi avizul favorabil al Consiliului Legislativ, aviz cu nr.180 din 24 februarie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de lege.

În raport de obiectul şi conţinutul reglementării, iniţiativa legislativă face parte din categoria legilor ordinare.

                            PREŞEDINTE,                          
           SECRETAR,

                              Daniel Buda                                    Gabriel Andronache

Consilier parlamentar,

Rodica Penescu

